Гүзәл һәм Илназ Баһ өченче улларына нинди исем куша? (ФОТО)

	Гүзәл һәм Илназ Баһларның гаиләсендә шатлыклы вакыйга! 13 май, җомга көнне иртәнге сәгать алтыда Баһларның өченче уллары дөньяга килде. Баланың авырлыгы – 3900 грамм, буе – 57 см. Гүзәл сабыен үзенең туган ягы – Чаллы шәһәрендәге бала тудыру йортында тапкан.	 – Улыбыз тууын майның 6сыннан ук көтә башладык. Бала табу өчен махсус Чаллыга килдем, чөнки Илназ һәрвакыт гастрольдә, концертта. Биредә әти-әни балаларны карашырга ярдәм итәчәк. (21 майда Гүзәлнең әтисенә 60 яшь тула, ә 25 майда – Гүзәлнең туган көне – ред.) Икебезнең дә хәлебез яхшы, Аллага шөкер. Улым янәшәмдә. Хастаханәдәге мөнәсәбәт искиткеч, барлык хезмәткәрләр дә итәгатьле. Улларыбызны әтиләре белән тигезлектә, зур кеше булырдай үстерергә иде, – дип сөйләде Intertat.ru хәбәрчесенә Гүзәл Идрисова.
 


Баһларның олы уллары Камил исемле, аңа 5 майда 5 яшь тулды. Уртанчы уллары Рамилгә 17 июльдә 2 яшь тула. Өченче улларына исемне Гүзәл белән Илназ озак уйлады. Шамил, Илшат, Марсель, Аяз, Хабил арасыннан Марсель исемен тукталганнар.

Гүзәл һәм Илназ Баһларның өченче тапкыр әти-әни булулары белән чын күңелдән котлыйбыз! Тигез тормыш, исәнлек-саулык, гаилә бәхете телибез! 
	Эльвира ШАКИРОВА	
Интертат.ру

	№ --- | 15.05.2016	


